Enfo järjestelmätoimittajana - Digitoday - Ilta-Sanomat
YTV:n tulevat matkakortit saavat bussiliikenteestä lisätietoa satelliittipaikannuksen avulla.
Julkaistu: 20.2.2008 10:58
YTV aloittaa pääkaupunkiseudun matkakorttien uusimisen vuonna 2009. Ne korvaavat nykyiset matkakortit vähitellen vuosien 2009-2011 aikana. Uudet kortit, laitteet ja ohjelmistot tuovat YTV:n mukaan matkustajille lisää ajantasaista liikenneinformaatiota muun muassa satelliittipaikannusjärjestelmän avulla.
YTV ja Enfo ovat tehneet kolmivuotisen sopimuksen pääkaupunkiseudun matkakorttijärjestelmän tuotannon operoinnista ja valvonnasta, ohjelmistojen ylläpidosta ja laitteiden huollosta. Nyt allekirjoitettu sopimus on jatkoa vuonna 2005 allekirjoitetulle. Enfo on mukana myös YTV:n Lippu- ja informaatiojärjestelmä 2014 -hankkeessa, joka uusii pääkaupunkiseudun matkakorttijärjestelmän. Kesäkuussa 2007 Enfo ja YTV solmivat sopimuksen YTV:n matkakorttijärjestelmän laitteiden ja ohjelmistojen päivittämisestä. - Tavoitteemme on jatkuvasti kehittää matkakorttijärjestelmän ylläpidossa käytettäviä toimintatapoja yhä tehokkaampaan suuntaan, sanoo Enfon Tietotekniikkapalveluista vastaava johtaja Osmo Wilska. Joukkoliikenteen käyttäjät YTV-alueella eli Helsingissä, Espoossa, Vantaalla ja Kauniaisissa ovat ottaneet matkakortin hyvin omakseen. - Matkakorttijärjestelmää käytetään päivittäin satojatuhansia kertoja. Järjestelmä toimii mallikkaasti, ja tutkimusten mukaan ihmiset ovat siihen varsin tyytyväisiä, YTV:n liikennejohtaja Niilo Järviluoma kertoo.
Matkahuolto: bussimaksuissa muhii teknologinen mullistus
Pääkaupunkiseudun bussien liikkeistä saadaan aiempaa tarkempaa tietoa muutaman vuoden kuluttua, kun kaikki YTV-alueen bussit on varustettu satellittipaikantimilla. Lue lisää ›